Cum vrea Nicușor Dan să facă transportul în comun din Capitală sigur pentru cei care-l folosesc.
Primarul general al Capitalei, Nicuşor Dan, a declarat că autorităţile fac eforturi pentru ca toţi cei care folosesc transportul public din Bucureşti să fie în siguranţă. Acesta a anunţat aplicarea unor chestionare şoferilor şi vatmanilor pentru identificarea situaţiei din teren. Mesajul a fost postat pe Facebook.
Primarul general al Capitalei, Nicuşor Dan, a anunţat vineri seara pe Facebook că a analizat la sediul Societăţii de Transport Bucureşti măsurile de protejare a călătorilor în contextul actualei epidemii COVID-19. "Am discutat despre numărul mediu de călători pe linii şi pe ore, despre dezinfecţia în mijloacele de transport în comun, despre purtarea măştii în interiorul acestora. Am convenit aplicarea unui chestionar pentru şoferi şi vatmani, în urma căruia vom obţine o imagine mai exactă a situaţiei din teren şi care ne va ajuta să luăm decizii informate. Vom face eforturi suplimentare pentru ca toţi cei care folosesc transportul public în Capitală să fie în siguranţă", a scris Nicuşor Dan pe reţeaua de socializare.